ตลาดฟุ้งปีนี้สภาพคล่องสูงแชมป์เอเชีย
ตลาดหลักทรัพย์ คาดปีนี้หุ้นไทยยังมีสภาพคล่องซื้อขายสูงสุดในเอเชียตะวันออกเฉียงใต้เหมือนปีก่อน
12 ม.ค. 2555

ตลาดหลักทรัพย์ คาดปีนี้หุ้นไทยยังมีสภาพคล่องซื้อขายสูงสุดในเอเชียตะวันออกเฉียงใต้เหมือนปีก่อน 
นายวิรไท สันติประภพ รองผู้จัดการ สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย เปิดเผยว่า ปี 2555 ตลาดหุ้นไทยจะมีสภาพคล่องด้านสัดส่วนมูลค่าการซื้อขายหลักทรัพย์ต่อมูลค่าหลักทรัพย์ตามราคาตลาด (Share Turnover Velocity) สูงสุดในภูมิภาคเอเชียตะวันออกเฉียงใต้ต่อเนื่องจากปีก่อน ที่เกิดจากแรงซื้อของนักลงทุนบุคคล ที่มีสัดส่วนซื้อขายมากกว่านักลงทุนประเภทอื่นติดต่อกันมา 3 ปี พิสูจน์ให้เห็นว่ามีการพัฒนา สามารถรับความเสี่ยงได้มากขึ้น และไม่อ่อนไหวไปกับการปัจจัยตามกระแส
ประกอบการภาครัฐเตรียมนโยบายกระตุ้นการบริโภคภายในประเทศต่อเนื่อง ตั้งแต่ลดภาษีนิติบุคคล เพิ่มค่าจ้าง ซึ่งปี 2554 ตลาดหุ้นไทยมีสัดส่วนมูลค่าการซื้อขายหลักทรัพย์ต่อมูลค่าหลักทรัพย์ตามราคาตลาดมากสุดถึง 70% ขณะที่ตลาดหุ้นสิงคโปร์อยู่ที่ 50% และหุ้นมาเลเซีย 30%
ขณะนี้ถือเป็นสัญญาณดีที่นักลงทุนเริ่มกลับเข้ามาลงทุนในหุ้นหลังจากนำเงินไปพักในสินทรัพย์ที่ปลอดภัย เพราะตลอดกว่า 10 วันตั้งแต่ปลายเดือน ธ.ค.ที่ผ่านมา ดัชนีหุ้นทั่วโลกปรับขึ้นตอบรับตัวเลขเศรษฐกิจสหรัฐและอื่นๆ ที่ออกมาดี ซึ่งมูลค่าการซื้อขายหลักทรัพย์ตลาดหุ้นไทยกลับสู่ระดับกว่า 2 หมื่นล้านบาทต่อวัน อีกทั้งปัจจุบันสภาพคล่องในโลกยังล้นอยู่มาก เงินก็ต้องวิ่งไปในกลุ่มที่ให้ผลตอบแทนที่ดีกว่า
นายวิรไท กล่าวต่อว่า ตลาดหุ้นไทยน่าจะได้รับความสนใจหากบริษัทจดทะเบียนไทยรักษาอัตราการทำกำไรที่ดีต่อเนื่องได้ ครึ่งปีแรกต้องติดตามการแก้ไขหนี้ของสถาบันการเงินยุโรป เดือน เม.ย.นี้ ติดตามนโยบายการแก้ไขปัญหาหนี้หลังมีการเลือกประธานาธิบดีฝรั่งเศสคนใหม่ และครึ่งปีหลังการเลือกตั้งประธานาธิบดีสหรัฐ
สำหรับปัจจัยเสี่ยงในประเทศต้องสร้างความมั่นใจแผนป้องกันน้ำท่วม และชี้แจงหนี้กองทุนเพื่อการฟื้นฟูและพัฒนาระบบสถาบันการเงินให้ชัดเจนว่าตกลงว่าจะกระทบกับต้นทุนธนาคารพาณิชย์ทั้งหมดเท่าไร ซึ่งเริ่มกระทบหุ้นธนาคารแล้ว และการลงทุน 3จี จะมีการประมูลใบอนุญาตและเริ่มโครงการได้เมื่อใด
ปี 2254 ที่ผ่านมา ดัชนีตลาดหลักทรัพย์ไทยทำสถิติสูงสุดในรอบ 15 ปี สูงสุดที่ 1,144.14 จุด ส่วนมูลค่าหลักทรัพย์ตามราคาตลาด ของทั้งตลาดหลักทรัพย์ (SET) และตลาดหลักทรัพย์ เอ็ม เอ ไอ (mai) ทำสถิติสูงสุดอยู่ที่ระดับ 9.36 ล้านล้านบาท มูลค่าการซื้อขายเฉลี่ยต่อวัน 29,473.28 ล้านบาท สูงสุดตั้งแต่ตั้งตลาดหลักทรัพย์ และสูงเป็นอันดับ 2 รองจากสิงคโปร์ ต่างชาติขายสุทธิในตลาดหุ้นไทย มูลค่า 167 ล้านเหรียญสหรัฐ โดยต่างชาติขายสุทธิต่อเนื่องใน 3 ไตรมาสแรกของปี 2554 ขณะที่ต่างชาติซื้อสุทธิในตลาดอินโดนีเซีย ฟิลิปปินส์ และเวียดนาม